PREDKLADACIA SPRÁVA

Návrh zákona o súdnych znalcoch a súdnych tlmočníkoch a o zmene a doplnení niektorých zákonov sa predkladá na pripomienkové konanie v súlade s Plánom legislatívnych úloh vlády SR na rok 2003.

Účelom predkladaného návrhu zákona je predovšetkým vymedziť status súdneho znalca, súdneho tlmočníka a súdneho prekladateľa vo vzťahu k naplneniu medzinárodných záväzkov Slovenskej republiky vyplývajúcich najmä z Medzinárodného paktu o politických a občianskych právach, Európskej dohody o základných ľudských právach a slobodách (právo na spravodlivý proces), ako aj zabezpečiť výkon samotného ústavného práva jednotlivca na konanie v materskom jazyku a na súdnu ochranu. Na druhej strane návrh zákona definuje rozsah vzťahov a zodpovednosti za poskytnutie služieb súdneho tlmočníka, prekladateľa alebo znalca na súkromné účely. 

Návrh zákona predpokladá negatívne dôsledky na štátny rozpočet, konkrétne v  rozpočtovej kapitole Ministerstva spravodlivosti SR, ktoré pokrýva znaleckú, tlmočnícku a prekladateľskú činnosť objednávanú súdmi, vo výške 28 miliónov Sk, čo predstavuje navýšenie o 12, 5 milióna Sk. K tomu treba ešte prirátať zvýšené nároky na rozpočet Ministerstva vnútra SR, ktoré bude financovať znaleckú, tlmočnícku a prekladateľskú činnosť  objednanú orgánmi polície. Je dôvodný predpoklad, že vstupom Slovenskej republiky do Európskej únie sa vplyvom zvýšenia počtu azylových konaní navýši aj položka za vykonanie prekladateľských úkonov. V ostatných rezortoch sa nepredpokladá výrazné zvýšenie nárokov na rozpočet, keďže počet znaleckých , tlmočníckych alebo prekladateľských úkonov je podstatne menší ako u ministerstva spravodlivosti SR a ministerstva vnútra SR. Takisto prijatím návrhu sa zvýšia nároky na  rozpočty obcí a vyšších územných celkov. Celkovú sumu ale nie je možné presne definovať vzhľadom na to, že nie je presne známy počet ani druh konaní, kde sa bude vyžadovať účasť súdnych znalcov, tlmočníkov alebo prekladateľov. V prvom roku budú zvýšené náklady čiastočne hradené zo správneho poplatku za zápis do zoznamu. V súčasnosti je evidovaných okolo 5 tisíc znalcov a tlmočníkov. Pri predpoklade že aspoň polovica z nich bude mať záujem pokračovať vo svojej činnosti, tak sa na správnych poplatkoch vyberie 2500 x 5000 Sk = 12,5 mil. Sk. V ďalších rokoch  bude treba zo zvýšenými nárokmi počítať už v návrhu rozpočtu.